钦定古今图书集成/明伦汇编/氏族典/第258卷 > 王摛
## 钦定古今图书集成/明伦汇编/氏族典/第258卷 > 王摛

按《南史王谌传》：谌族叔摛，以博学见知。尚书令王俭
尝集才学之士，总校虚实，类物隶之，谓之“隶事”，自此
始也。俭尝使宾客隶事，多者赏之，事皆穷，唯庐江何
宪为胜，乃赏以五花簟、白团扇，坐簟执扇，容气甚自
得。摛后至，俭以所隶示之曰：“‘卿能夺之乎’？摛操笔便
成，文章既奥，辞亦华美，举坐击赏，摛乃命左右抽宪”
簟，手自掣取扇，登车而去。俭笑曰：“所谓大力者负之
而趋。”竟陵王子良校试诸学士，唯摛问无不对。为秣
陵令，清直，请谒不行。羽林队主潘敞有宠二宫，势倾
人主。妇弟犯法，敞为之请摛。摛投书于地，更鞭四十。
敞怒谮之，明日而见代。永明八年，天忽黄色照地，众
莫能解。司徒法曹王融上《金天颂》，摛曰：“是非金天，所
谓荣光。”武帝大悦，用为永阳郡。后卒于尚书左丞。